CELEX: 62010TN0308
Language: mt
Date: 2010-07-20 00:00:00
Title: Kawża T-308/10 P: Appell ippreżentat fl- 20 ta’ Lulju 2010 mill-Kummissjoni Ewropea mis-sentenza mogħtija fil- 11 ta’ Mejju 2010 mit-Tribunal għas-Servizz Pubbliku fil-Kawża F-30/08, Nanopoulos vs Il-Kummissjoni

9.10.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 274/24
            
         Appell ippreżentat fl-20 ta’ Lulju 2010 mill-Kummissjoni Ewropea mis-sentenza mogħtija fil-11 ta’ Mejju 2010 mit-Tribunal għas-Servizz Pubbliku fil-Kawża F-30/08, Nanopoulos vs Il-Kummissjoni
   (Kawża T-308/10 P)
   ()
   2010/C 274/38
   Lingwa tal-kawża: il-Grieg
   
      Partijiet
   
   
      Appellanti: Il-Kummissjoni Ewropea (rappreżentanti: J. Currall, Efthimios Bourtzalas, avukat, u Eirini Antipa, avukat)
   
      Appellat: Fotios Nanopoulos (Itzig, il-Lussemburgu)
   
      Talbiet tal-appellanti
   
   L-appellanti titlob li l-Qorti Ġenerali jogħġobha:
   
               —
            
            
               tannulla s-sentenza tat-Tribunal għas-Servizz Pubbliku, tal-11 ta’ Mejju 2010, fil-Kawża F-30/08 Nanopoulos vs Il-Kummissjoni;
            
         
               —
            
            
               fin-nuqqas ta’ dan, tistabbilixxi l-ammont korrett tal-kumpens u
            
         
               —
            
            
               tikkundanna lill-appellant għall-ispejjeż tal-ewwel istanza u tal-appell
            
         
      Aggravji u argumenti prinċipali
   
   Permezz ta’ dan l-appell, l-appellanti titlob l-annullament tas-sentenza mogħtija mit-Tribunal għas-Servizz Pubbliku, fil-11 ta’ Mejju 2010, fil-Kawża F-30/08 Nanopoulos vs Il-Kummissjoni, li ordnat lill-Kummissjoni tħallas lill-konvenut kumpens ta’ EUR 90 000 bħala danni morali u li tbati l-ispejjeż kollha.
   Insostenn tal-appell tagħha, il-Kummissjoni ssostni l-aggravji li ġejjin:
   
               —
            
            
               ksur tal-Artikoli 90 u 91 tar-Regolamenti tal-Persunal tal-Unjoni Ewropea (iktar ’il quddiem, ir-“Regolamenti tal-Persunal”) u tal-prinċipju ta’ ċertezza legali, sa fejn it-Tribunal għas-Servizz Pubbliku għamel żball ta’ liġi meta kkonstata li t-talba magħmula mill-konvenut kellha tiġi kkunsidrata bħala talba għad-danni, mingħajr ma ressaq motivazzjoni;
            
         
               —
            
            
               żball ta’ liġi u nuqqas ta’ motivazzjoni, sa fejn it-Tribunal għas-Servizz ikkunsidra li t-talba għad-danni ġiet ippreżentata fil-ħin u li d-deċiżjoni ta’ ftuħ ta’ proċeduri dixxiplinari kisret il-preżunzjoni ta’ innoċenza;
            
         
               —
            
            
               ksur tad-dritt Komunitarju, żball ta’ liġi u nuqqas ta’ motivazzjoni, sa fejn it-Tribunal għas-Servizz Pubbliku ma applikax il-kriterju legali “ksur suffiċjentement serju” u ma spjegax għaliex kien neċessarju li jitbiegħed f’dan il-każ mill-ġurisprudenza eżistenti;
            
         
               —
            
            
               ksur tal-Artikolu 24 tar-Regolamenti tal-Persunal, żball ta’ liġi u nuqqas ta’ motivazzjoni, sa fejn it-Tribunal għas-Servizz Pubbliku ikkunsidra li l-Awtorità tal-Ħatra kienet obbligata tassisti ta’ malajr lill-appellat mingħajr investigazzjoni minn qabel u qabel l-iskadenza tat-terminu ta’ erba’ xhur previst mill-imsemmi artikolu għal tweġiba ta’ talba;
            
         
               —
            
            
               żbalji manifesti ta’ liġi u ta’ motivazzjoni sa fejn it-Tribunal għas-Servizz Pubbliku kkunsidra, l-ewwel nett, li l-Kummissjoni kienet responsabbli għall-allegat kxif ta’ informazzjoni fl-istampa u, it-tieni nett, li hija għamlet żball meta bdiet proċeduri dixxiplinari;
            
         
               —
            
            
               ksur tal-prinċipju ta’ proporzjonalità u ta’ żball ta’ liġi sa fejn it-Tribunal għas-Servizz Pubbliku kkundanna lill-Kummissjoni għall-ħlas ta’ kumpens ta’ EUR 90 000 għal dannu morali subit mill-appellat.